text: Det bliver dyrt, hvis Sønderjyske rykker ned
  02 november 2013 kl. 12.09
  Det vil koste Sønderjyske 10-15 millioner kr., hvis holdet rykker ned fra Superligaen.
  Det kører ikke specielt godt for Sønderjyskes superligamandskab. Holdet har tabt sine fem seneste ligakampe og ligger sidst i tabellen.
  Den tendens skal ændres, hvis sønderjyderne også næste år skal kunne spille med i den bedste række, erkender træner Lars Søndergaard efter fredagens 1-3-nederlag til Randers på hjemmebane.
  - Vores situation er kritisk. Ganske vist er der stadig mange kampe tilbage, inden sæsonen er slut.
  - Men vi befinder os i en nedtursperiode, hvor tingene går imod os, siger Søndergaard til BT.
  Alvoren er også gået op for direktør Klaus B. Rasmussen. Han udtrykker fuld opbakning til sin træner, men understreger, at det kan blive en dyr tur ned i Nordicbet Ligaen.
  - Naturligvis arbejder vi både med en plan A og en plan B. Rykker vi ned, mister vi 10-15 millioner kroner i indtægter.
  - Bliver det realiteten, må vi naturligvis skære ned. Men vi har før været i lignende situationer som denne og reddet os, siger han til BT.
  Sønderjyske rykkede senest op i Superligaen i 2008. Siden da er holdet sluttet på en placering mellem nummer seks og nummer 10.
  